Előterjesztés a Litéri Termelői Piac fejlesztése

tárgyú napirendi ponthoz

Litér Község Önkormányzata Képviselő-testülete

**2022. 04.27.**

**Tisztelt Képviselő-testület!**

**Tisztelt Pénzügyi bizottság!**

2022. február 24-i ülésen a képviselő-testület tárgyalta a Litér Termelői Piac üzemeltetés felülvizsgálata tárgyú napirendi pontot, melyben arról döntött a testület, hogy támogatja a piac működési rendjének változását. Első feladatként gondoskodni kell a piaci felügyelet ellátásáról, továbbá a működési engedély módosításáról, ezért megbízta Varga Mihály polgármestert a további egyeztetések megkezdésével a piac felügyeletére vonatkozóan. Jelenleg a piac üzemeltetését Litér Község Önkormányzata, valamint együttműködési megállapodás alapján a Sólyi Szőlőhegyi Kertbarátok Egyesülete látja el.

Litér Község Önkormányzata írásban megkereste a piac felügyeletének ellátásával Mazák György urat, aki az alábbiakról adott tájékoztatást:

*Összességében Litérre is jellemző, ami a többi kis és közép településre is, az emberek a napi cikkeket vásárolják helyben, jellemzően az idősebbek. A városokban dolgozók többsége, a napi szükségleti árukat is a városban szerzik be. A kistelepülésekről eltűntek a speciális boltok, a zöldséges, a húsbolt, vasbolt. Ezzel szemben az is tapasztalható. hogy magas minőséggel, jól eltalált választékkal, meg lehet élni a kistelepülésen is, főleg, ha térségi vonzerőt is jelentenek. A fenti tapasztalatok alapján a piac fejlesztésének legfontosabb kihívása, megtalálni azokat a kereskedőket, akik magas minőségű termékekkel, térségi vonzerőt jelentenek. A piac akkor lesz sikeres, ha a kereskedők megtalálják a számításukat, a vevők sokasága pedig érdemesnek tartja a piacon vásárolni. A két feltételnek egyszerre kell megvalósulnia. A döntő láncszem a kereskedők megtalálása és helyben tartása. Amennyiben a kereskedők vállalják, a szombati piaci nap megtartása mellett egy délelőtti és egy délutáni árusítást is megszervezni. A kereskedők kiválasztásánál fontos szempont, hogy választékbővítő legyen, ne monokultúrás, azaz lehetőleg ne egymás elől vegyék el a vevőket. Az élelmiszerek mellett az iparcikkek megjelenését is meg kell engedni, azzal a feltétellel, hogy az iparcikk nem mehet az élelmiszer rovására. A kereskedők kiválasztásában a piacfelügyelőnek szabad kezet kell adni. A piac egyben közösségi színtér is, a szó azon értelmében is, hogy piaci időszakokon túl, a terület közösségi rendezvények helyszíne is lehet. Ezeket továbbra is az Önkormányzati Hivatal engedélyezi, meghatározza a feltételeket. / Felelős, idő intervallum, díj, takarítás, stb /Piaci idő alatt is érdemes közösségi, szabadidős programokat szervezni, amelyek kiegészítik egymást. A zökkenőmentes működéshez több feltételt is tisztázni kell. A piac rezsiköltségeit ki viseli.*

*Kinek a feladata a takarítás és a növényzet ápolása, a hó eltakarítása. A piac felügyelő feladata a kereskedők felkutatása, a velük való kapcsolat tartás, A piaccal kapcsolatos reklám és marketing tevékenység megszervezése, az árusítás felügyelete, az ezzel kapcsolatos adminisztrációs és pénzügyi munka elvégzése, azaz komplex marketing és felügyeleti szolgáltatás. A piac felügyeletét személyesen kell ellátni, a helyettesítés megengedett.*

A fenti tevékenységeket úgy kell elvégezni, hogy a vállalkozói díj az összes költséget fedezi, azaz az Önkormányzatnak többlet költsége ne keletkezzen. **A piac felügyelő munkát Mazák György úr egyéni vállalkozóként vállalná melynek díja havi 250 000 Ft, mely tartalmazza a munkával járó teljes rezsi költséget is.**

Amennyiben a képviselő-testület elfogadja a fenti **piacfelügyelői** feladatokra benyújtott ajánlatot abban az esetben szükséges a **megállapodás megkötése.**

A február 24-i előterjesztésben javasolt **nyitvatartási rendet** az alábbiak szerint kérjük elfogadni:

Állandó vásár értékesítési helye a piactér (fedett terület) ahol élelmiszer értékesítésre lenne lehetőség szerda 7:00-12.00 óráig, szombati napon 7:00 – 10:00 óráig.

Piactéren belül szombati naponként külön termelői asztalok kerülnének kijelölésre őstermelők számára.

Állandó vásár lenne meghirdetéssel a vásártéren (élelmiszer mozgóárusítási engedéllyel, pavilonnal rendelkező kereskedők) szerda és szombati napokon a piactéri nyitvatartási időszakkal párhuzamosan.

A vásártéren kijelölt értékesítési helyen járműről mozgóbolti tevékenység is végezhető.

**Iparcikk** értékesítés a piactéren fedett területen, a vásártéren (mozgóárus pavilonos) minden héten csütörtöki napon 8:00-15.00 óráig történik.

**Alkalmi vásár** keretén belül biztosítanánk a használtcikk kereskedést a vásártér területén negyedévente: március, június, szeptember, valamint november utolsó hét csütörtöki napon 15:00-18:00 óráig.

A településen állandó lakcímmel, illetve tartózkodási hellyel rendelkezők részére adok-veszek, cserebere (bolhapiac) a vásár teljes területén biztosított lenne, negyedévente: március június, szeptember, valamint november utolsó hét csütörtöki napon 15:00-18:00 óráig.

Alkalmi ünnepi vásár tartás, ünnepkehez kötődve Adventi vásárok szombati napon 7:00-12.00 óráig.

Szükséges a piac és a vásár **helyhasználati díját**, illetve **fizetési rendjét** is szabályozni.

Ezeknek a részeknek az elfogadását követően a Litéri Piac és Vásár Működési Rendtartását tudjuk egységes szerkezetbe foglalni, mely alap dokumentumként jelenik meg a működési engedély módosításához.

A működési engedélyt leghamarabb 2022.06.01. -i indítással tudjuk megkérni, amennyiben a testület a piaci felügyeleti, illetve üzemeltetési kiadásokhoz a szükséges forrásokat biztosítja.

Litér, 2022. április 21.

Varga Mihály

polgármester